CELEX: 31982D0281
Language: el
Date: 1982-04-16 00:00:00
Title: 82/281/EOK: Απόφαση τής Επιτροπής τής 16ης Απριλίου 1982 περί παροχής αδείας στήν Ομοσπονδιακή Δημοκρατία τής Γερμανίας νά περιορίσει τή διάθεση στό εμπόριο σπόρων πρός σπορά ορισμένων ποικιλιών καλλιεργουμένων φυτικών ειδών (Το κείμενο στην γερμανική γλώσσα είναι το μόνο αυθεντικό)

Avis juridique important

|

31982D0281

82/281/EOK: Απόφαση τής Επιτροπής τής 16ης Απριλίου 1982 περί παροχής αδείας στήν Ομοσπονδιακή Δημοκρατία τής Γερμανίας νά περιορίσει τή διάθεση στό εμπόριο σπόρων πρός σπορά ορισμένων ποικιλιών καλλιεργουμένων φυτικών ειδών (Το κείμενο στην γερμανική γλώσσα είναι το μόνο αυθεντικό)  

Επίσημη Εφημερίδα αριθ. L 126 της 08/05/1982 σ. 0020 - 0021

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 16ης Απριλίου 1982  περί παροχής αδείας στην Ομοσπονδιακή Δημοκρατία της Γερμανίας να περιορίσει τη διάθεση στο εμπόριο σπόρων προς σπορά ορισμένων ποικιλιών καλλιεργουμένων φυτικών ειδών  (Το κείμενο στη γερμανική γλώσσα είναι το μόνο αυθεντικό)  (82/281/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ (2), και ιδίως το άρθρο 15 παράγραφοι 2 και 3,  την αίτηση που κατατέθηκε από την Ομοσπονδιακή Δημοκρατία της Γερμανίας,  Εκτιμώντας:  ότι, σύμφωνα με τις διατάξεις του άρθρου 15 παράγραφος 1 της προαναφερθείσας οδηγίας, οι σπόροι προς σπορά ή τα φυτά που ανήκουν στις ποικιλίες των καλλιεργουμένων φυτικών ειδών, που έχουν γίνει επίσημα δεκτά κατά τη διάρκεια του έτους 1979 τουλάχιστον σε ένα από τα Κράτη μέλη, και επιπλέον ανταποκρίνονται στις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητος ως προς την ποικιλία, και από τις 31 Δεκεμβρίου 1981, σε κανέναν περιορισμό θέσεως σε εμπορία·  ότι, εν πάσει περιπτώσει, το άρθρο 15 παράγραφος 2 της προαναφερθείσας οδηγίας προβλέπει ότι σ' ενα Κράτος μέλος μπορεί να δοθεί, κατόπιν αιτήσεώς του, η άδεια να απαγορεύει τη θέση σε εμπορία των σπόρων προς σπορά και των φυτών ορισμένων ποικιλιών·  ότι η Ομοσπονδιακή Δημοκρατία της Γερμανίας έχει υποβάλει παρόμοια αίτηση για ορισμένες ποικιλίες τεύτλων, ορισμένων κτηνοτροφικών φυτών, κράμβης και ορισμένων σιτηρών·  ότι η Επιτροπή, με την απόφαση 82/39/ΕΟΚ (3), παρέτεινε, για ορισμένες ποικιλίες, την προθεσμία που προβλέπεται στο άρθρο 15 παράγραφος 1 της παραπάνω οδηγίας για την Ομοσπονδιακή Δημοκρατία της Γερμανίας και μετά τις 31 Δεκεμβρίου 1981 μέχρι τις 31 Μαρτίου 1982·  ότι η Επιτροπή ολοκλήρωσε εν τώ μεταξύ την εξέταση της γερμανικής αιτήσεως για τις ποικιλίες αυτές·  ότι οι ποικιλίες Monored (κτηνοτροφικά τεύτλα) και Barsica (κράμβη) υπεβλήθησαν στην Ομοσπονδιακή Δημοκρατία της Γερμανίας σε επίσημους ελέγχους καλλιέργειας· ότι τα αποτελέσματα των ελέγχων αυτών οδήγησαν την Ομοσπονδιακή Δημοκρατία της Γερμανίας στην απόφαση ότι η μία ποικιλία δεν είναι διαφορετική κι ότι η αξία της άλλης από απόψεως καλλιέργειας και χρησιμοποιήσεως είναι κατώτερη από άλλες παρόμοιες ποικιλίες που γίνονται δεκτές στην Ομοσπονδιακή Δημοκρατία της Γερμανίας· ότι πρέπει επίσης να ληφθεί υπόψη το γεγονός ότι η ποικιλία Barsica (Brassica napus L. ssp. oleifera) γίνεται δεκτή στην Ομοσπονδιακή Δημοκρατία της Γερμανίας στο βαθμό που προορίζεται για επίσπορο (θερινή) καλλιέργεια·  ότι, ως εκ τούτου, πρέπει να ικανοποιηθεί πλήρως η αίτηση της Ομοσπονδιακής Δημοκρατίας της Γερμανίας για τις ποικιλίες αυτές ·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Δίδεται η άδεια στην Ομοσπονδιακή Δημοκρατία της Γερμανίας να απαγορεύσει σε όλο το έδαφός της τη διάθεση στο εμπόριο των σπόρων προς σπορά ή των φυτών των ακόλουθων ποικιλιών που δημοσιεύονται στον κοινό κατάλογο των ειδών των γεωργικών φυτών του 1982:  Ι. Κτηνοτροφικά τεύτλα  Beta vulgaris L.  Monored  ΙΙ. Κλωστικά και ελαιούχα φυτά  Brassica napus L. ssp. oleifera  Barsica  2. Η άδεια αυτή δεν ισχύει για την ποικιλία Barsica (Brassica napus L. ssp. oleifera) στο βαθμό που προορίζεται για επίσπορο (θερινή) καλλιέργεια.  Άρθρο 2  Η άδεια που προβλέπεται στο άρθρο 1 ανακαλείται μόλις διαπιστωθεί ότι δεν πληρούνται πλέον οι προϋποθέσεις χορηγήσεώς της.  Άρθρο 3  Η Ομοσπονδιακή Δημοκρατία της Γερμανίας ανακοινώνει στην Επιτροπή από ποια ημερομηνία και σύμφωνα  με ποιες λεπτομέρειες εφαρμογής θα χρησιμοποιήσει την άδεια που προβλέπεται στο άρθρο 1. Η Επιτροπή πληροφορεί περί αυτού τα υπόλοιπα Κράτη μέλη.  Άρθρο 4  Η παρούσα απόφαση απευθύνεται στην Ομοσπονδιακή Δημοκρατία της Γερμανίας.  Έγινε στις Βρυξέλλες, στις 16 Απριλίου 1982.  Για την 'Επιτροπή  Poul DALSAGER  Μέλος της Επιτροπής  (1) ΕΕ αριθ. L 225 της 12. 10. 1970, σ. 1.  (2) ΕΕ αριθ. L 341 της 16. 12. 1980, σ. 27.  (3) ΕΕ αριθ. L 16 της 22. 1. 1982, σ. 46.